《梦游月宫》
宋代·陈宗远

蜿虹绛彩垂霄路，白波渺渺散寒露。
横空掷绮结飞梁，叆叇青云匝风御。
飏金排玉水晶宫，鸾佩霓襦笑相遇。
兔停玉杵取玄霜，吴质无端强猜妬。
窥见腰中三尺冰，便疑斫却婆娑树。
桂香广陌不得留，灼灼修娥谩回顾。
天孙飞梭织冰纨，帝子吹笙湿香雾。
笑指瑶台十二层，只怕结邻未相许。
潋滟金枢烟水寒，会驾飞轮撇波去。

作者简介：陈宗远，字巽斋。有《寒窗听雪集》，已佚。事见《江湖后集》卷一三。　陈宗远诗，据《江湖后集》等书所录，编为一卷。